Мыраубикәнең туган көне
(Икенче кечкенәләр төркеме)
Рәзилә МӨХӘММӘТХАНОВА,
Чаллы шәһәрендәге 60 нчы балалар бакчасы тәрбиячесе

Максат. Актив hәм пассив сүзләр исәбенә балаларның сөйләм телен үстерү. 
Бурычлар. Балаларга шигырьнең эчтәлеген аңларга ярдәм итү; 
– әсәрне тыңлый белергә күнектерү; 
– әсәрнең героена карата мәхәббәт тәрбияләү;
– аерым фразаларны истә калдырырга булышу;
– балаларда чисталык, пөхтәлек тәрбияләү;
– төсләрне аеру күнекмәсен ныгыту.
Җиhазлау. Проектор, слайдлар, уенчык песи, аппликация өчен әзерләнгән элементлар hәм төгәлләнмәгән эшләр, пумала, клей.
Активлаштыру өчен сүзләр: ялт-йолт, йонлач песи.
Алдан башкарылган эш: песине күзәтү, рәсемнәр карау, шигырьләр өйрәнү, хәрәкәтчән hәм тыныч уеннар уйнау.
Методик алымнар: шигырьне уку, сорауларга җавап бирү, такмаза әйтү, балалар эше (аппликация), эшләрне карау.
Эшчәнлек барышы
Тәрбияче. Балалар, безгә бүген бер кунак килергә тиеш иде, нишләптер соңга калды әле. Әллә ишек ача алмый тора инде, чыгып карыйм әле (ишектән Мыраубикәне алып керә).
–	Ул чыннан да ишекне ача алмый торган. Песинең исеме Мыраубикә.  
–	Карагыз әле, балалар, Мыраубикә ничек матур итеп киенгән. Бантигы нинди төстә? 
–	Бантигы кызыл, ә үзе ак төстә.
–	Сыйпап карагыз әле, балалар, ул нинди?
–	Йомшак.
–	Ә монысы нәрсә?
–	Койрык.
–	Тыңлагыз әле, балалар, мин сезгә бер песи турында сөйлим. (Песи сурәте төшерелгән слайдлар күрсәтелә. М. Хөсәен шигыре укыла.) 
–	Пескәем
Бар кечкенә пескәем,
Бик акыллы дускаем.
Ап-ак йонлач күлмәге,
Бизи безнең бүлмәне.
Күзләре ялт-йолт итә,
Мыегы җиргә җитә.
Үзен бик яратам мин
Аннан алда ятам мин.
Тик ул бик иртә тора,
Битен юып утыра.
“Мияу, мияу, мияу! – ди, –
Мин бик иртә уяу!” – ди.
– Балалар, кемнең өендә песи бар?
– Бездә, бездә.
– Ә иртән иң беренче кайсыгыз уяна?
– Песи.
– Йокыдан торгач ул нишли?
– Юына.
– Ул ничек итеп битен юа?
– Тәпиләре, теле белән.
– Ә сез йокыдан торгач юынасызмы?
– Әйе.
– Песинең күзләре нишли?
– Песинең күзләре караңгыда ялтырый, ялт-йолт итә.
–Карагыз әле, балалар, ул ничек матур итеп киенгән. Бүген Мыраубикәнең туган көне. Әйдәгез, песи белән уйнап алыйк, кулларыгызны куегыз әле.
          Песием, песием,
          Койрыгыңны кысаем.
          Прәсс, прәсс, прәсс!
– Балалар, безнең Мыраубикә такмаза ярата. Әйдәгез, бергәләп әйтәбез.
– Песи кая барасың?
– Әбиләргә барамын.
– Анда сиңа ни тия?
– Ике калак май тия.
– Аны кая куярсың?
– Мич астына куярмын.
– Пычранса нишләрсең?
– Суга төшеп юармын.
– Суга төшсәң нишләрсең?
– Талга ябышып чыгармын.
– Талың сынса нишләрсең?
– Акырып-бакырып елармын.
– Балалар, зур үскәч елау килешәме соң? Елакларны без ничек итеп үртибез әле?
– Елак, елак, елтыр колак.
– Карама таяк, карт әтәч.
– Әллә Мыраубикә дә еларга тора инде? Карагыз әле, нишләптер күңелсезләнде.
– Ни булды икән?
– Песине ничек назларга, юатырга була?
– Матурым, йомшагым, аппагым, песием.
–	Балалар, Мыраубикә үзенең туган көненә бик күп дуслар җыярга тели.
Әйдәгез, аңа ярдәм итик. Өстәл янына килегез әле, нәрсәләр күрәсез? Алар бәйрәмгә бара алырлармы? 
(Балалар койрыксыз hәм бантиксыз песиләрне бизәргә керешә.)
– Булдырдыгыз, балалар, афәрин. Хәзер барлык песиләр дә бик матур. Әйдәгез, балалар, Мыраубикәне туган көне белән котлап, “Ак калач” уенын уйнап алыйк.